ಲಿಫ್ಟ್ ನಿಂದ ಜಿಗಿದ ಕಾರ್ಮಿಕ ಸಾವು ಬೆಂಗಳೂರು, ಡಿ.30 ಲಿಫ್ಟ್ ಇಳಿಯುತ್ತಿದ್ದಾಗ ಮಧ್ಯದಲ್ಲೇ ಕೆಟ್ಟು ನಿಂತಿದ್ದರಿಂದ ಆತಂಕಗೊಂಡು ಕಾರ್ಮಿಕ ಕೆಳಗೆ ಜಿಗಿದಾಗ ತಲೆಗೆ ಪೆಟ್ಟಾಗಿ ಮೃತಪಟ್ಟಿರುವ ಘಟನೆ ಚಂದ್ರಾ ಲೇಔಟ್ ಪೊಲೀಸ್ ಠಾಣೆ ವ್ಯಾಪ್ತಿಯಲ್ಲಿ ನಿನ್ನೆ ನಡೆದಿದೆ. ಬಿಹಾರ ಮೂಲದ ಇಂದ್ರಜಿತ್ ಕುಮಾರ್ 19 ಮೃತಪಟ್ಟ ಕಾರ್ಮಿಕ. ಗಂಗೊಂಡನಹಳ್ಳಿ ಸಮೀಪವಿರುವ ಅಜಿತ್ಸೇಠ್ ಕೈಗಾರಿಕಾ ಪ್ರದೇಶದಲ್ಲಿ ಮೂರು ಅಂತಸ್ತಿನ ಕಾಪರ್ ವೈರ್ ಕಾರ್ಖಾನೆ ಇದೆ. ಈ ಕಾರ್ಖಾನೆಯಲ್ಲಿ ಇಂದ್ರಜಿತ್ ಕುಮಾರ್ ಕೆಲಸ ಮಾಡುತ್ತಿದ್ದರು. ನಿನ್ನೆ ಬೆಳಗ್ಗೆ 9.30ರ ಸುಮಾರಿನಲ್ಲಿ ಈತ ಲಿಫ್ಟ್ನಲ್ಲಿ ವಸ್ತುಗಳನ್ನು ತೆಗೆದುಕೊಂಡು ಇಳಿಯುತ್ತಿದ್ದಾಗ ಮಧ್ಯದಲ್ಲೇ ಲಿಫ್ಟ್ನಲ್ಲಿ ತೊಂದರೆ ಕಾಣಿಸಿಕೊಂಡಿದೆ. ಇದರಿಂದ ಗಾಬರಿಯಾದ ಇಂದ್ರಜಿತ್ ತಕ್ಷಣ ಲಿಫ್ಟ್ನಿಂದಲೇ ಕೆಳಗೆ ಜಿಗಿದಿದ್ದಾನೆ. ಈ ವೇಳೆ ತಲೆಗೆ ಗಂಭೀರ ಪೆಟ್ಟಾಗಿದೆ. ತಕ್ಷಣ ಕಾರ್ಮಿಕನನ್ನು ಆಸ್ಪತ್ರೆಗೆ ಕರೆದೊಯ್ಯುತ್ತಿದ್ದಾಗ ಮಾರ್ಗಮಧ್ಯೆ ಮೃತಪಟ್ಟಿದ್ದಾನೆ. ಈ ಬಗ್ಗೆ ಚಂದ್ರಾ ಲೇಔಟ್ ಠಾಣೆ ಪೊಲೀಸರು ಪ್ರಕರಣ ದಾಖಲಿಸಿಕೊಂಡು ಮುಂದಿನ ಕ್ರಮ ಕೈಗೊಂಡಿದ್ದಾರೆ.